聽鶯歌
作者：靈澈
朝代：唐

paragraphs: 新鶯傍簷曉更悲，孤音清泠囀素枝。
口邊血出語未盡，豈是怨恨人不知。
不食枯桑葚，不銜苦李花。
偶然弄樞機，婉轉凌煙霞。
衆雛飛鳴何跼促，自覘游蜂啄枯木。
玄猨何事朝夜啼，白鷺長在汀洲宿。
黑鵰黃鶴豈不高，金籠玉鉤傷羽毛。
三江七澤去不得，風煙日暮生波濤。
飛去來，莫上高城頭，莫下空園裏。
城頭鴟鳥拾羶腥，空園燕雀爭泥滓。
願當結舌含白雲，五月六月一聲不可聞。